《先云洲访予於万玉归而寄诗因用其韵》
宋代·释文珦

晓行竺山心，草露濡衣襟。
稽留虽在眼，谢客难重寻。
灵木逾千龄，斤斧日见侵。
侵伐残未已，使我老气瘖。
雅乐寝不作，满耳侏离淫。
野性羞雷同，自为梁父吟。
疵贱苦无力，安能变夷音。
畏涂不可行，林下甘陆沈。
世道已如此，怀抱那易禁。
独爱古桂林，岁晚犹森森。
此桂亦未保，慨叹良又深。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。